钦定古今图书集成/明伦汇编/皇极典/第174卷 > 册府元龟 > 《皇帝尊号玉册文》元·姚燧
## 钦定古今图书集成/明伦汇编/皇极典/第174卷 > 册府元龟 > 《皇帝尊号玉册文》元·姚燧

维至大二年正月乙酉朔，越七日辛卯，皇太子、中书
令、枢密使臣某，谨率中外文武百僚顿首顿首。谨言。
“昔我世祖，既平炎、赵，质之于《书》，幅员广长，振古无伦。
覆焘之下，八纮万国，莫敢不庭，何独一王，西北岸然，
凭道阻修，方命正朔，德绥之而不摰，威董之而不詟。
夫岂不能声罪致罚，冞入其地，终以圣仁，亲其宗亲”，
包荒有年，成宗继序，愤久骜顽，天鉴昭明，于裕皇孙，
独异陛下，授以太祖皇帝信宝，抚军漠北，是固以张
足付神器之本。时未及冠，承命即行，其视万里，莽閴
寒冽之乡，不远不难，如堂适庭。至则奖厉诸军，修明
法制，简拔果毅，均苦分劳，解衣燠寒，推食饫饥，洸洸
汔汔，上气日作。《睿筭》伐谋待寇，岁至夺人以先，身践戎行，霆驰电击，大北其群，虚己不矜，日慎一日，始终
十年，不狃屡胜，狂狡不惩，悉锐来加，当以选锋，伺间
出奇，尽袭辎重，仿佛无归，度不能军，耄倪累累，降口
百万，致兹敉宁，平四十年未靖之梗，成两祖宗未究
之志。天下之人，闻其风声，思睹天光者，颙颙翘翘，九
围一心，握是乾符，归“正宸极，弛武事之夙习，洽新化
以文治，立爱自亲，曾未旬浃。上尊太后，问安以时，下
建储宫，庶政是先。又举列圣未遑之典，钦崇元祀，玉
瓒黄流，荐祼太室，还跸龙兴，徘徊太祖，龙旗九斿，灭
金于斯，肇基帝业，为城中都。”又以“孔子垂范百王，将
二千年，而显谥未称，加大成于至圣文宣王，上立劳
于军”与凡庭。臣悉大赉之间岁不登，既赈既恤，虞施
未博。民罹罪苦，再肆大宥，至德难名。赫赫巍巍，惟天
为大。挂一漏万井观如，斯求可尽，臣下归美。报上者
惟是徽称。谨奉玉册玉宝，上尊号曰“统天继圣钦文
英武大章孝皇帝。”钦惟陛下立心天地，立极生民。茂
对鸿名，千亿万年。